Nafarroako Parlamentuko Mahaiak, 2019ko irailaren 9an egindako bilkuran, erabaki hau hartu zuen, besteak beste:

Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legeak VI. tituluaren bidez sortu eta arautu zuen Nafarroako Gardentasunaren Kontseilua, Nafarroako Foru Komunitatean gardentasunaren arloko kontrol-organo independente gisa, publizitate aktiboko betebeharrak betetzen direla zaintzeko eta informazio publikoa eskuratzeko eskubidea bermatzeko.

Foru Lege indardunaren 65. artikuluak xedatzen du Nafarroako Parlamentuko lau kide aipatu Kontseiluaren kide izanen direla, eta haien izendapenerako aintzat hartuko dela Nafarroako Parlamentuan dauden taldeen araberako aniztasun irizpidea.

Nafarroako Gardentasunaren Kontseiluaren lehendakariak Parlamentu honi eskatu dio izenda ditzala aipatu organoan Legebiltzarrak izanen dituen ordezkariak, Kontseilua eratze aldera.

Nafarroako Parlamentuko Erregelamenduak ez du aurreikusten hautapen horretarako arau berariazkorik. Hori dela eta, Erregelamenduaren 37.1.Bederatzigarrena artikuluarekin bat, Mahaiak eta Eledunen Batzarrak aipatu izendapena egiteko arauak onetsi behar dituzte.

Horretarako, Legebiltzarreko legelari nagusiak arau-proposamen bat prestatu du.

Hori horrela, Nafarroako Parlamentuko Erregelamenduaren 37.1.9 artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**Lehena.** Nafarroako Parlamentuak izendatu beharreko Nafarroako Gardentasunaren Kontseiluko lau kideak hautatzeko prozesua hastea (10-19/ELC-00004).

**Bigarrena.** Aipatu hautapena egiteko arauak onestea. Hona arau horiek:

1. Nafarroako Parlamentuak Nafarroako Gardentasunaren Kontseiluko lau kide hautatuko ditu aintzat hartuta Nafarroako Parlamentuan dauden taldeen araberako aniztasun irizpidea, Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legean araututakoari jarraituz.

2. Talde parlamentario bakoitzak edo foru parlamentarien elkarte bakoitzak hautagai bakarra eta horren ordezkoa aurkezten ahalko ditu. Biak foru parlamentari izan beharko dira.

3. Talde parlamentarioek idazki bat helaraziko diote Legebiltzarreko Mahaiari hautagaiak aurkezteko, eta idazki horretan jasota ageriko da proposatutako hautagaien oniritzia.

4. Talde parlamentarioek eta foru parlamentarien elkarteek Nafarroako Gardentasunaren Kontseiluko kide izateko hautagaiak aurkezteko epea 2019ko irailaren 19an amaituko da, 17:00etan.

5. Hautagaitzak aurkezteko epea bukatuta, Mahaiak kalifikatuko du ea proposatutako hautagaiek betetzen ote dituzten eskaturiko baldintzak, eta jarraian, kasua bada, hautagaiak aldarrikatuko ditu.

6. Nafarroako Gardentasunaren Kontseiluko lau kideen hautapena Legebiltzarreko Osoko Bilkuran eginen da, bozketa isilpekoaren bidez.

7. txartelen bidez eginen da bozketa, eta foru parlamentari bakoitzak hautagai bakarraren eta horren ordezkoaren izenak bakarrik jarri ahalko ditu txartelean.

8. Mahaiak botoak zenbatuko ditu eta boto gehien lortu dituzten lau hautagaiak aldarrikatuko ditu.

9. Balizko berdinketak ebatziko dira Legebiltzarrean parlamentari gehien dituen talde parlamentarioaren hautagaiaren alde.

**Hirugarrena.** Arau hauek Nafarroako Parlamentuko Aldizkari Ofizialean argitara daitezen agintzea.

Iruñean, 2019ko irailaren 9an

Lehendakaria: Unai Hualde Iglesias